# Ironia sudby, ili S liogkim parom!

Ironia sudby, ili S liogkim parom! (errusieraz: Ирония судьбы, или С лёгким паром!) Eldar Riazanovek zuzendutako telefilm sobietarra da, bi atal dituena. 1976ko urtarrilaren 1ean estreinatu zen. 1977an SESBeko Estatu Saria jaso zuen. 1994az geroztik, filma abenduaren 31n telebistan ematea ohitura bihurtu da Errusian.

## Argumentua

Urteroko ohiturari jarraituz, lagun talde bat Moskuko bainuetxe publiko batean biltzen da Gabonzaharra ospatzeko. Denak mozkortzen direnean, Zhenia Lukaxin pertsonaia nagusiaren hurrengo ezkontzaz txantxa egiten dute. Bainuaren ostean, lagunetako batek, Pavlik izenekoak, hegaldia hartu behar du Leningradera joateko, baina taldea aireportura iristen denerako, Zhenia eta Pavlik konorterik gabe daude gehiegi edateagatik. Gainerako lagunek ez dute gogoratzen nork bidaiatu behar duen, eta Zhenia Leningradera abiatzen da Pavliken ordez.
Zheniak lo egiten du hegaldi osoan, eta eserlekukideak hegazkinetik ateratzen laguntzen dio. Leningradeko aireportuan esnatzen da, oraindik Moskun dagoela sinetsita. Taxi batean sartzen da eta, oraindik nahiko mozkortuta, bere Moskuko helbidea gidariari ematen dio. Moskun bizi den etxe berdinaren aurrean jaisten da taxitik. Harrigarria bada ere, Zheniaren giltza ere egokia da, eta apartamentuan ia altzari guztiak Moskuko apartamentuan bezalakoak dira.
Bitartean, apartamentuan bizi den Nadia Xeveliova etxera iristen da eta Zhenia lotan aurkitzen du bere ohean. Hori gutxi balitz, Nadiaren bikotekidea, Ippolit, abisatu gabe agertzen da. Haserretu egiten da, Zheniaren eta Nadiaren azalpenei sinesteari uko egiten dio eta kalera ateratzen da. Zheniak Moskura itzultzeko gogoa du, baina zirkunstantziek behin eta berriz Nadiarengana itzultzera behartzen dute. Hurrengo goizera arte ez dago Moskurako hegaldirik. Gainera, Zhenia behin eta berriz saiatzen da Moskura deitzen eta Galia emaztegaiari gertatutakoa azaltzen. Azkenik, Galiarekin harremanetan jartzea lortzen du, baina hura ere haserretu egiten da eta ez du Zheniarekin hitz egin nahi. Hori dela eta, Zhenia eta Nadia gabonzahar-gaua elkarrekin pasatzera behartuta daude eta bata besteaz maitemintzen dira. Goizean, gertatu zaien guztia ilusio bat izan dela sentitzen dute eta banantzeko erabaki zaila hartzen dute. Zhenia Moskura itzultzen da. Bitartean, Nadiak dena birplanteatzen du eta Moskurako hegazkin bat hartzen Zhenia aurkitzeko.

## Aktoreak

| Pertsonaia | Aktorea | Oharrak |
| Jevgeni (Zhenia) Lukaxin zirijaua | Andrei Miagkov | Abestiak: Sergei Nikitin |
| Nadezhda (Nadia) Xeveliova irakaslea | Barbara Brylska | Ahotsa: Valentina Talyzina, abestiak: Alla Pugatxova |
| Ippolit, Nadiaren bikotekidea | Juri Jakovlev | |
| Marina, Zheniaren ama | Liubov Dobrzhanskaia | |
| Galia, Zheniaren bikotekidea | Olga Naumenko | |
| Tania, Nadiaren lankide eta laguna | Lia Akhedzhakova | |
| Valia, Nadiaren lankide eta laguna | Valentina Talyzina | |
| Pavel (Pavlik), Zheniaren laguna | Aleksandr Xirvindt | |
| Mixa, Zheniaren laguna | Georgi Burkov | |
| Saxa, Zheniaren laguna | Aleksandr Beliavski | |
| Nadiaren ama | Liubov Sokolova | |
| Krasnoiarskeko bidaiaria | Gotlib Roninson | |
| Zheniaren eserlekukidea | Eldar Riazanov | |

## Musika

| Abestiaren izenburua | Letren egilea | Abeslaria |
| So mnoiu vot txto proiskhodit | Jevgeni Jevtuxenko | Sergei Nikitin |
| Nikogo ne budet v dome | Boris Pasternak | Sergei Nikitin |
| Po ulitse moiei | Bella Akhmadulina | Alla Pugatxova |
| Na Tikhoretskuiu | Mikhail Lvovski | Alla Pugatxova |
| Jesli u vas netu tioti (Aria moskovskogo gostia) | Aleksandr Aronov | Sergei Nikitin |
| Mne nravitsia | Marina Tsvetaieva | Alla Pugatxova |
| Ja sprosil u jasenia | Vladimir Kirxon | Sergei Nikitin |
| U zerkala | Marina Tsvetaieva | Alla Pugatxova |
| Ballada o prokurennom vagone | Aleksandr Kotxetkov | Andrei Miagkov eta Valentina Talyzina |

## Erreferentziak

* ↑ 156. Alfabeto zirilikoz idatzitako izenak euskarara aldatzeko transkripzio-sistema. Gasteiz: Euskaltzaindia (argitaratze data: 2009-02-27) (Noiz kontsultatua: 2024-02-27).
* ↑ (Errusieraz) Кригель, Михаил; Даниленко, Лариса. (2012). Ирония судьбы, или С лёгким паром!. Киев: Украинский медиахолдинг, 7-25 or. ISBN 978-966-2320-53-4. jatorrizkotik artxibatua (artxibatze data: 2013-03-25) (Noiz kontsultatua: 2024-12-27).
* ↑ (Errusieraz) «Ирония судьбы, или С легким паром! (1976)» Вокруг ТВ (Noiz kontsultatua: 2024-12-27).
* ↑ (Errusieraz) «В Москве увековечили место действия культового новогоднего фильма» Lenta.ru 2003-12-25 jatorrizkotik artxibatua (artxibatze data: 2009-08-20) (Noiz kontsultatua: 2024-12-27).
* ↑ (Errusieraz) ««Ирония судьбы, или С лёгким паром!»» Кино KM.RU 1999.06.04 jatorrizkotik artxibatua (artxibatze data: 2009-08-21) (Noiz kontsultatua: 2024-12-27).
* ↑ (Errusieraz) Слободян, Елена. «Откуда пошла традиция в новогоднюю ночь смотреть «Иронию судьбы»?» Аргументы и факты 2018-12-30 (Noiz kontsultatua: 2024-12-27).
* ↑ (Errusieraz) «Против течения: Ирония судьбы» Film.ru 2017-01-03 (Noiz kontsultatua: 2024-12-27).
* ↑ (Gaztelaniaz) Kornatski, Nikolái. «5 cosas de la versión de Hollywood de ‘Acerca del destino’ que molestan a los espectadores rusos» Russia Beyond ES 2023-12-21 (Noiz kontsultatua: 2024-12-27).
* ↑ (Errusieraz) Мельман, Александр. «Преображения Жени Лукашина: оказался на обочине, но в глазах надежда» Московский комсомолец 2023-03-14 (Noiz kontsultatua: 2024-12-27).

## Kanpo estekak

* Datuak: Q913426
* Multimedia: Ирония судьбы, или С лёгким паром! / Q913426